Suludo! Poštovali upute, ali su ih zatvorili zbog visokog stola

Imamo uputu ministarstva koju smo poštovali, organizirali smo najviše higijenske standarde i mjere prevencije. Izdržali smo potres i koronu, ali sad će 20 radnika na burzu, kaže vlasnik Tekke Mario Minder

<p>Inspektor je naručio hranu. Ona mu je dostavljena ispred restorana na visoki stol i izdan je račun. Visoki stol je slikan i u prilogu je zapisnika. Na upit je li visoki stol obuhvaćen minimalnim tehničkim uvjetima, direktor odgovara da nema minimalne tehničke uvjete kod sebe.</p><p>Dio je to prilično suludog zapisnika i rješenja <a href="https://www.24sata.hr/news/inspekcija-zatvorila-restoran-u-zagrebu-zbog-drive-in-usluge-688026" target="_blank"><strong>kojem je zabranjen rad japanskom restoranu Tekka u Zagrebu.</strong></a></p><p>Njihov grijeh? Hrana se mogla naručiti, doći po nju, a djelatnik je u rukavicama, s maskom predao hranu na tom spornom visokom stolu ispred restorana.</p><p><strong>Pogledajte zapisnik</strong></p><h2>Zatvoreno barem 20 restorana</h2><p>Tekka nije jedina. Zatvoreno je barem 20 restorana koji imaju dostavu i preuzimanje ispred objekta, s obrazloženjem da krše odredbe o zabrani rada objekata koje je donio Nacionalni stožer.</p><h2>Poduzetnici bijesni</h2><p>Poduzetnici su bijesni na Glavnog državnog inspektora <strong>Andriju Mikulića</strong> što njegovi inspektori zatvaraju restorane.</p><p>Jer Ministarstvo turizma je dalo nedvosmislenu uputu da restorani i svi ostali koji pripremaju hranu, mogu imati uslugu dostave, ali i kupac može doći po nju na "kućni prag".</p><p>Na direktni upit ugostitelja mogu li pripremati hranu koju će naručitelj osobno preuzeti uz poštovanje svih propisanih protuepidemijskih mjera, Ministarstvo turizma je dogovorilo:</p><p> "Naručitelj može pripremljenu hranu i piće osobno preuzeti na pragu ili u neposrednoj blizini ugostiteljskog objekta".</p><p><strong>POGLEDAJTE VIDEO</strong></p><h2>'Držali smo se svih uputa i mjera, a zatvorili su nas'</h2><p>Tekka je, dakle, postavila ispred restorana stol do kojeg je donesena hrana koju je kupac iz svog automobila preuzimao.</p><p>Mario Minder, voditelj restorana, nam objašnjava da su se pridržavali svih uputa i da ne znaju što bi trebali napraviti.</p><p>- Trebali bi imati minimalne tehničke uvjete za asfalt. Da su nam dali bilo kakvu uputu, mi bi sve poštovali. Držali smo se svih propisanih mjera i upute Ministarstva turizma. Izdržali smo zatvaranje, izdržali smo potres i nismo dali niti jedan otkaz. Svih 20 ljudi je radilo. Sada nemam druge nego ih poslati na Zavod za zapošljavanje. Dođe mi da vratim onu pomoć od 3250 kuna po radniku za ožujak, sve zatvorim i molim državu da mi više nikada ne pomaže - očajan je <strong>Minder</strong>. </p><h2>'Pustite nas da radimo inače će burze biti pune!'</h2><p>Potpuno je nejasno koja je to razlika da su imali dostavnu službu koja bi dolazila po jelo i onda je nosili kupcima. Minder objašnjava da su oni dostavljali i hranu sami baš kako bi se držali visokih standarda, skratili lanac dostave i smanjili bilo kakav rizik zaraze.</p><p>Minder kaže i da, ako nešto ne rade dobro, očekivao uputu, a ne zatvaranje.</p><p>- Još čekamo bilo kakvu uputu, naputak. Neka hitno ponište te odluke o zatvaranju jer čujem da je zatvoreno i desetke pizzerija. Neka nas puste da rade ili će napuniti burzu radnicima – zaključuje Minder.</p>